Ralph Hannam fæddist í Englandi árið 1915 . Hann kom fyrst hingað til lands með breska herliðinu árið 1940 og kynntist þá tilvonandi eiginkonu sinni , Elínu Guðlaugsdóttur . Árið 1948 flutti Ralph alfarið til Íslands og bjó síðan í Reykjavík ásamt fjölskyldu sinni . Hann starfaði lengst af sem skrifstofumaður hjá Almennum tryggingum . Ralph gaf Ljósmyndasafni Íslands í Þjóðminjasafni frumkópíur sínar árið 2010 en hann lést árið eftir . Ralph Hannam var einn af stofnendum Ljósmyndafélags Reykjavíkur árið 1953 . Hann tók þátt í sýningu ljósmyndaáhugamanna í Listvinasalnum 1952 , sýningu Ferðafélags Íslands sama ár , sýningu Ljósmyndafélags Reykjavíkur 1954 og Félags áhugaljósmyndara 1957 . Þá var haldin sýning á verkum hans á vegum Árbæjarsafns árið 1991 . Myndir sínar tók Ralph Hannam á árabilinu 1948 til 1954 , eingöngu í svart-hvítu . Nálgun sinni á ljósmyndun lýsir hann svo í óbirtu viðtali við Ingu Láru Baldvinsdóttur : „ Hvaða verkfæri hefur maður til þess að vinna með við ljósmyndun ? Loks er það myndefnið Human interest , Human figures og Human activities . Ljósmyndin Timbur er skýrt birtingarform á myndsýn Ralphs Hannam . Myndbyggingin er tilkomumikil . Geómetrísk form timbursins hverfast um manninn við vinnu sína þar sem hann stendur undir timburberginu . Sólskinið kallar fram ljósa skálínu niður eftir fremri timburstaflanum sem vex niður í bjartan flöt neðst til hægri . Fjölin sem maðurinn heldur á myndar nokkurs konar brú milli hinna geómetrísku og lífrænu forma í myndfletinum . Myndin er gott dæmi um áhrif abstrakt expressjónisma hjá áhugaljósmyndurum í Reykjavík á árunum milli 1950 og 1960 . Mikil gróska var í starfsemi áhugaljósmyndara á Íslandi á sjötta áratug 20. aldar . Ljósmyndafélag Reykjavíkur , síðar Félag áhugaljósmyndara , varð snemma aðili að alþjóðlegum samtökum áhugaljósmyndara , Fédération International de l´Art Photographique ( FIAP ) , sem stóðu fyrir sýningahaldi áhugamanna og útgáfu bóka með myndum víðsvegar að úr heiminum . Ljósmyndin Timbur var ásamt myndum fimm annarra Íslendinga valin til sýningar á þriðja ljósmyndatvíæringi FIAP ( III Bienal Internacional de arte fotografico ) í Barcelona árið 1954 og í kjölfarið birt í árbók FIAP árið 1956 .